b'\n_START_ARTICLE_\nVuoden 1936 kes\xc3\xa4olympialaisten mitalitaulukko\n_START_PARAGRAPH_\nVuoden 1936 kes\xc3\xa4olympialaiset, viralliselta nimelt\xc3\xa4\xc3\xa4n XI olympiadin kes\xc3\xa4kisat, oli kansainv\xc3\xa4linen monilajinen urheilutapahtuma, joka j\xc3\xa4rjestettiin Berliiniss\xc3\xa4, Saksassa 1.\xe2\x80\x9316. elokuuta. Berliini oli aikaisemmin valittu vuoden 1916 kes\xc3\xa4olympialaisten is\xc3\xa4nt\xc3\xa4kaupungiksi, mutta kisat peruttiin ensimm\xc3\xa4isen maailmansodan vuoksi. Vuoden 1936 kes\xc3\xa4olympialaisiin osallistui siihen menness\xc3\xa4 enn\xc3\xa4tykselliset 49 kansallista olympiakomiteaa ja 3\xc2\xa0963 urheilijaa, jotka kilpailivat 129 mitalitapahtumassa 19 urheilulajissa. 32 kansallisen olympiakomitean urheilijoita ylsi mitaleille, ja n\xc3\xa4ist\xc3\xa4 21 saavutti ainakin yhden kultamitalin. 17 olympiakomiteaa j\xc3\xa4i mitalitta. Kisojen is\xc3\xa4nt\xc3\xa4maa Saksan urheilijat voittivat yhteens\xc3\xa4 89 mitalia, joka on edelleen yhten\xc3\xa4isen Saksan enn\xc3\xa4tys, tosin It\xc3\xa4-Saksa ylitti Berliinin kisojen mitalim\xc3\xa4\xc3\xa4r\xc3\xa4n vuosien 1976, 1980 ja 1988 kes\xc3\xa4olympialaisissa.'